Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2018-05-23):
Ďakujem veľmi pekne, vážený pán predsedajúci. Vážené panie poslankyne, páni poslanci, cieľom predloženého návrhu zákona je úprava kompetencií orgánov veterinárnej správy v nadväznosti na problémy vyplývajúce z praktického výkonu veterinárnych kontrol, úprava povinností obcí v súvislosti s riešením problematiky túlavých zvierat a úprava ustanovení o ochrane zvierat v nadväznosti na právnu úpravu postavenia živého zvieraťa v súkromnoprávnych vzťahoch v Občianskom zákonníku, v zmysle ktorej má živé zviera osobitný význam a hodnotu ako živý tvor s tým, že živé zviera bude len objektom právnych vzťahov. Predložený návrh obsahuje tiež úpravu ustanovení o ochrane zvierat, ktorá zahŕňa právnu úpravu podmienok použitia zvieraťa na účely verejného vystúpenia a jeho výcvik. Návrhom zákona sa upravujú ustanovenia o identifikácii a registrácii zvierat. Právna úprava reaguje na problémy aplikačnej praxe v súvislosti s povinnosťami obcí, pokiaľ ide o odchyt túlavých zvierat a ich umiestnenie do karanténnych staníc a útulkov pre zvieratá. Návrhom zákona sa zavádza nový systém registrácie chovu zvierat, nový systém schvaľovania prevádzkarní na prípravu a uvádzanie medikovaných krmív na trh a postup pri náleze nezákonne umiestnených živočíšnych vedľajších produktov. Predkladaný návrh zákona bol prerokovaný a schválený v troch výboroch Národnej rady slovenskej republiky, kde najviac diskutovanou oblasťou bola problematika vstupov veterinárnych lekárov pri výkone veterinárnych kontrol do obydlia a problematika identifikácie a registrácie psov. Na rokovaní výboru pre pôdohospodárstvo a životné prostredie sme súhlasili okrem bodu 2 s celou časťou c stanoviska odboru legislatívy a aproximácie práva Kancelárie Národnej rady Slovenskej republiky. Zároveň bol na tomto výbore pani poslankyňou Antošovou predložený poslanecký návrh, do ktorého boli okrem iného premietnuté viaceré pripomienky uvedené v častiach a) a b) tohto stanoviska. Návrh zákona bol taktiež prerokovaný a schválený v ústavnoprávnom výbore, v rámci ktorého bol pánom poslancom Kresákom predložený a schválený poslanecký návrh, ktorým sa ústavne komfortnejšie precizovala problematika vstupov veterinárnych lekárov pri výkone kontrol do obydlia, ako aj vo výbore pre verejnú správu a regionálny rozvoj. Pokiaľ ide o problematiku identifikácie a registrácie psov, vzhľadom na doterajšie praktické skúsenosti v tejto oblasti zastávame názor, že ak má byť zachovaný účel navrhovanej právnej úpravy v oblasti chovu a držania psov, problematika identifikácie a registrácie psov musí byť v predmetnom návrhu zákona zachovaná. Očakávam, že práve problematika čipovania psov bude predmetom diskusie i pri tomto prerokuvávaní vládneho návrhu zákona, v súvislosti s čím môžem deklarovať, že sme prístupní aj prípadným pozmeňovacím návrhom, ktoré tento mechanizmus modifikujú, avšak zároveň apelujem, aby tento rozhodujúci antimnožiteľský nástroj bol zachovaný a funkčný. Vážený pán predsedajúci, vážené panie poslankyne, páni poslanci, vzhľadom na vyššie uvedené dovoľujem si vás požiadať o prerokovanie predloženého návrhu a jeho posunutie do tretieho čítania. Ďakujem pekne za pozornosť.